జస్పాల్ భట్టి

జస్పాల్ సింగ్ భట్టి (మార్చి 3, 1955  - అక్టోబరు 25,2012) సుప్రసిద్ధ హాస్యనటుడు. ఇతడు సామాన్యప్రజల కష్టాలను టెలివిజన్ మాధ్యమంలో వ్యంగ్యంగా ప్రదర్శించడం ద్వారా ప్రేక్షకుల అభిమానాన్ని చూరగొన్నాడు. ఫ్లాప్ షో, ఉల్టా పుల్టా మొదలైనజనరంజకమైన టి.వి. కార్యక్రమాల ద్వారా ఇతడు 1990వ దశకంలో వెలుగులోనికి వచ్చాడు. 2013లో ఇతడిని భారత ప్రభుత్వం ఇతని మరణానంతరం పద్మభూషణ్ పురస్కారంతో గౌరవించింది.

జీవిత విశేషాలు

ఇతడు 1955, మార్చి 3వ తేదీన అమృత్‌సర్లో జన్మించాడు. చండీఘర్ లోని పంజాబ్ ఇంజనీరింగ్ కాలేజీనుండి ఎలెక్ట్రికల్ ఇంజనీరింగులో పట్టభద్రుడయ్యాడు. ఇతడు 1985లో సవితా భట్టిని వివాహం చేసుకొన్నాడు. వీరికి జస్రాజ్ భట్టి అనే కుమారుడు, రాబియా భట్టి అనే కుమార్తె కలిగారు. ఇతని భార్య సవితా భట్టిని ఆమ్‌ఆద్మీ పార్టీ 2014 సాధారణ ఎన్నికలలో చండీఘర్ లోక్‌సభ స్థానం నుండి తమ అభ్యర్థిగా ఎంపిక చేసింది కానీ ఆమె ఈ ప్రతిపాదననను తిరస్కరించింది.

ఫ్లాప్ షో, తదనంతర అవకాశాలు 
1990ల తొలినాళ్లలో ప్రసారమైన ఇతని టెలివిజన్ సీరియల్ ఫ్లాప్ షో ప్రజాదరణ పొందింది. ఇతని భార్య సవితా భట్టి ఈ తక్కువ బడ్జెట్ సీరియల్ ను నిర్మించి అన్ని ఎపిసోడులలో జస్పాల్ భట్టి భార్యగా నటించింది. కేవలం 10 ఎపిసోడ్‌లు మాత్రమే నిర్మించబడి ప్రసారమైనా ఈ సీరియల్‌ను ప్రేక్షకులు బాగా గుర్తుంచుకొన్నారు. ఈ సీరియల్ ద్వారా ఇతని సహనటుడు వివేక్ షౌక్‌కు సినిమా అవకాశం లభించింది.

జస్పాల్ భట్టి తరువాత ఉల్టాపుల్టా, నాన్సెన్స్ ప్రైవేట్ లిమిటెడ్ అనే జనబాహుళ్యమైన టి.వి.సీరియళ్లను దూరదర్శన్ కొరకు దర్శకత్వం వహించి నటించాడు. ఇతడి హాస్యప్రియత్వం, సగటు మనిషి కష్టాలపై విసిరే చెణుకులు ప్రేక్షకులను టి.వి.ల ముందు కట్టిపడేసేవి.

1999లో ఇతడు మొదటిసారిగా దర్శకత్వం వహించిన పూర్తి నిడివి కలిగిన పంజాబీ సినిమా మాహుల్ ఠీక్ హై పంజాబ్ పోలీసులపై ఇతడు ఎక్కుపెట్టిన వ్యంగ్యాస్త్రం. ఇంకా ఇతడు ఫనా, కోయీ మేరే దిల్ సే పూచే, జీజాజీ అనే పంజాబీ సినిమాలలోనూ, ఆ అబ్ లౌట్ చలే అనే హిందీ సినిమాలోను నటించాడు.

తరువాతి కాలంలో ఇతడు మొహాలీలో మ్యాడ్ ఆర్ట్ ట్రైనింగ్ స్కూలు పేరుతో ఒక ట్రైనింగ్ స్కూలును, జోక్ ఫ్యాక్టరీ అనే ఫిలిం స్టూడియోను స్థాపించాడు.

ఇతడికి మొదటి గోల్డన్ కేలా అవార్డ్ జీవిత సాఫల్య పురస్కారం లభించింది. కళారంగంలో ఇతడు చేసిన సేవలకు గుర్తింపుగా ఇతనికి 2013లో మరణానంతర పద్మభూషణ్ పురస్కారం లభించింది.

మరణం
57 ఏళ్ల జస్పాల్ భట్టి 2012, అక్టోబరు 25న జలంధర్ జిల్లా షాకోట్ సమీపంలో కారులో ప్రయాణిస్తూ ప్రమాదానికి గురై మరణించాడు. తన కుమారుడు జస్రాజ్ భట్టి నటించి ఇతడు నిర్మించిన పవర్‌కట్ సినిమా విడుదలకు ఒక రోజు ముందు మరణించాడు.

పురస్కారాలు, సన్మానాలు

ఫిల్మోగ్రఫీ

సినిమాలు
 దిల్ పరదేశి హో గయా (2013) ఆఖరి చిత్రం
 పవర్ కట్ (2012)  – నటన, దర్శకత్వం
 ధర్తీ (2011) - సుర్వీన్ తండ్రి
 మౌసమ్‌ (2011)
 హమ్‌ తుమ్‌ షబానా (2011) అతిథి నటుడు
 ఛక్ దే పత్తే (2009)  – ప్యారా సింగ్ లవ్లీ
 ఏక్: ది పవర్ ఆఫ్ వన్ (2009)
 ఫనా (2006)  – జాలీ గుడ్ సింగ్
 నాలాయక్ (2006)  – డాకూ మాన్ సింగ్
 మేరా దిల్ లేకే దేఖో (2006)
 కుఛ్ మీఠా హోజాయె (2005)  – రామ్‌ శరణ్ దుబే
 కుఛ్ నా కహో (2003)  – మాంటీ ఆహ్లువాలియా
 తుఝె మేరీ కసమ్ (2003)  – సర్దార్జీ
 జానీ దుష్మన్: ఏక్ అనోఖి కహాని (2002)
 కోయీ మేరె దిల్‌సే పూఛే (2002)  – నారాజ్ శంకర్
 శక్తి: ది పవర్ (2002)  – నందిని మామ
 యే హై జల్వా (2002)  – బూటా సింగ్
 హామారా దిల్ ఆప్‌కే పాస్ హై (2000)  – బల్వీందర్
 ఖవుఫ్ (2000)  – హవాసింగ్/దవాసింగ్
 వో బేవఫా థీ (2000)
 కార్టూస్ (1999)  – మిని మామ
 మహౌల్ ఠీక్ హై (1999)
 ఆ అబ్ లౌట్ ఛలే (1999)  – ఇక్బాల్
 జానమ్‌ సమ్‌ఝా కరో (1999)  – టబ్బి, రాహుల్ సెక్రెటరి
 కాలా సామ్రాజ్య (1999)
 వాంటెడ్: గురుదాస్ మాన్ డెడ్ ఆర్ అలైవ్ (1994)  – పోలీసు

టి.వి. సీరియల్స్

మూలాలు

బయటిలింకులు
 ట్విట్టర్ ఖాతా 
  జస్పాల్ భట్టి అధికారిక వెబ్‌సైట్
  జస్పాల్ భట్టి అధికారిక ఫేస్‌బుక్ ఫ్యాన్స్ పేజీ
  ఇంటర్నెట్ మూవీ డేటాబేస్‌లో జస్పాల్ భట్టి
  జస్పాల్ భట్టి అధికారిక బ్లాగు
 యూట్యూబులో జస్పాల్ భట్టి పేజి

1955 జననాలు
2012 మరణాలు
హిందీ నటులు
భారతీయ టెలివిజన్ నటులు
పద్మభూషణ పురస్కార గ్రహీతలు
పంజాబ్ వ్యక్తులు